सहारनपुर के शब्बीरपुर गांव में दलितों के घरों पर राजपूत समाज के गुंडों ने 5 मई 2017 को दिन में 10 बजे हमला किया था। लेकिन मैं वहां ग्राउंड रिपोर्टिंग के लिए 9 मई को पहुंचा। सोचा था हालात सामान्य हो चुके होंगे! लोगों का दर्द, गुस्सा और तकलीफ कम हुई होगी! प्रशासन के तरफ कोई उनकी मदद के लिए आया होगा, लेकिन मामला इसके उलट ही थे। मैं सबसे पहले सहारनपुर के जिला अस्पताल पहुंचा जहां 13 घायल दलित महिला और पुरुष अस्पताल में भर्ती थे। किसी के हाथ टूटे थे तो किसी का पैर। कुछ लोगों के सिर में दर्जनों टांके लगे हुए थे। घायलों को देखने के बाद मेरी आंखों के सामने वो तस्वीरें बनने लगी थी कि किस तरह 5 मई को हथियार के दम पर तांडव हुआ होगा।